To syrere på nu 20 og 18 år er blevet dømt for voldtægt af 16-årig pige

Byretten i Viborg slog onsdag eftermiddag fast, at der var tale om en voldtægt af en 16-årig pige fra Aalborg-kanten 25. september 2016 på en betonklods i anlægget i Skive.

Det skriver Skive Folkeblad.

Den 20-årige Samer Kasem Alzoubi blev idømt 16 måneders ubetinget fængsel, og syreren blev også udvist af Danmark med et indrejseforbud på 12 år.

Den anden mand, nu 18-årige Mohammad Khaled Jahim, blev idømt 14 måneders ubetinget fængsel. Den lidt yngre syrer kan dog blive i Danmark, da hans udvisning er betinget. Hvis han laver kriminalitet inden for de næste to år, bliver han udvist.

Årsagen til, at Mohammad Khaled Jahim fik en mildere straf, var, at han kun var 17 år på gerningstidspunktet.

Midt- og Vestjyllands Politis anklagere bekræfter dommen på Twitter.

Dommen anket

Begge de dømte mænd, der bor i Skive, ankede dommen med det samme. De er stadigvæk fængslet, skriver Skive Folkeblad.

Dommen vidner om, at de tre dommere valgte at stole på den 16-årige piges forklaring. Hun fortalte, at hun var for beruset og træt til, at hun kunne sige fra over for de to mænd.

Begge mænd havde både haft samleje med pigen og stukket deres lem i pigens mund.

Forskellige forklaringer

Dommerne lagde vægt på de to mænds skiftende forklaringer. Først havde de sagt, at de ikke havde haft sex med den 16-årige pige.



Senere i forløbet, i forklaringen under retssagen, indrømmede den 20-årige, at han havde haft sex med den 16-årige. Den 18-årige indrømmede det lidt tidligere i forløbet.



Der var fundet tydelige dna-spor fra begge de dømte på den 16-årige pige.



De to dømte mænd er ikke tidligere straffet.